Virallinen lehti nro C 096 , 08/04/1999 s. 0009



KIRJALLINEN KYSYMYS E-1794/98 esittäjä(t): Heidi Hautala (V) komissiolle (11. kesäkuuta 1998) Aihe: HFC-kaasut Sen jälkeen, kun CFC- ja HCFC-kaasut kiellettiin Montrealin pöytäkirjalla, on niiden tilalle kehitetty otsonikerrokselle harmittomia HCF-kaasuja. Nämä jäähdyttämiseen käytettävät HFC-kaasut vaikuttavat kuitenkin merkittävällä tavalla ilmaston lämpenemiseen. HFC-kaasujen potentiaalinen vaikutus maailmanlaajuiseen ilmaston lämpenemiseen tunnustettiin Kioton konferenssissa viime joulukuussa, kun ne liitettiin haitallisten kaasujen luetteloon. 1. Aikooko komissio ehdottaa, että HFC-kaasujen asteittainen käytöstä poistaminen sisällytetään ympäristöministereiden neuvostossa kesäkuussa käsiteltävien asioiden joukkoon, kun EU valmistelee suhtautumistaan marraskuussa Buenos Airesissa järjestettävään neljänteen ilmastonmuutoksen kehyskonferenssiin? 2. Tunnustaako komissio, että HFC-kaasuille on jo olemassa käyttökelpoisia vaihtoehtoja, joita käytetään enenevässä määrin sekä kaikissa EU-maissa että kehitysmaissa? 3. Tunnustaako komissio, että nopea toiminta tässä tilanteessa säästää teollisuudelta lisäkustannuksia, koska ne vähentävät kaksivaiheisia toimia CFC ja HCFC-kaasuista luopumisen yhteydessä? Komission jäsenen Ritt Bjerregaardinkomission puolesta antama vastaus (3. syyskuuta 1998) 1. Komissio on pannut merkille fluorihiilivetyjen (HFC-yhdisteiden) käytön nopean yleistymisen, jolla saattaa olla huomattavia vaikutuksia maapallon lämpenemiseen. Ei ole kuitenkaan selvää, minkälaisilla toimenpiteillä näiden kaasujen päästöjä voitaisiin rajoittaa kustannustehokkaimmalla tavalla. Erilaisten toimenpiteiden toteutettavuuden arviointi vaatii vielä lisätyötä. Tästä syystä kesäkuussa 1998 kokoontunut ympäristöministereiden neuvosto kehotti jatkamaan ympäristöpoliittisia toimenpiteitä HFC-, PFC- ja SF6-kaasujen päästöjen rajoittamiseksi ja/tai vähentämiseksi, erityisesti kun otetaan huomioon kyseisten yhdisteiden sisällyttäminen Kioton pöytäkirjan kasvihuonekaasujen koriin. Neuvosto pyysi myös komissiota luomaan sellaiset puitteet näiden kaasujen päästöjen rajoittamiselle ja/tai vähentämiselle, joissa otetaan huomioon näiden kaasujen tuotanto ja käyttö kaikilla aloilla ja joita jäsenvaltiot voivat kehittää edelleen. 2. Komissio pitää tervetulleena, että otsonikerrosta heikentäville aineille ja HFC-yhdisteille on kaikkialla maailmassa ollut viime aikoina yhä paremmin saatavilla ympäristöä vähemmän kuormittavia vaihtoehtoja. Otsonikerrosta heikentäviä aineita koskevan uuden asetusluonnoksen(1) perusteluissa komissio tähdentää HFC-yhdisteiden liialliseen käyttöön liittyviä vaaroja, muistuttaa HFC-yhdisteiden olevan aineita, jotka säilyvät ilmakehässä erittäin kauan ja ovat mahdollisia kasvihuonekaasuja, sekä toteaa lopuksi, että HFC-yhdisteiden käyttöä on säänneltävä tiukoilla päästöjen rajoittamiseen tähtäävillä toimenpiteillä. 3. Ilmastoon liittyvät kysymykset ovat komission työssä keskeisellä sijalla. Neuvosto pyysi kesäkuussa 1998 komissiota kehittämään HFC-yhdisteiden päästöjen rajoittamiselle puitteet, jotka kattavat näiden yhdisteiden tuotannon ja käytön kaikilla aloilla. Komissio on samaa mieltä siitä, että HFC-yhdisteille vaihtoehtoisten aineiden käyttöä on kannustettava aina kuin vaihtoehtoja on saatavilla. (1) KOM(98) 398.